ভক্তির জোয়ারে ভাসছে দিঘা, জগন্নাথধামে শুরু মঙ্গলঘট উত্তোলন

ওয়েব ডেস্ক: পুরীর (Puri) মতো জগন্নাথধাম তৈরি হবে দিঘাতেও- কয়েকবছর আগে সদর্পে এই ঘোষণা করেছিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। তারই বাস্তবায়ন ঘটতে চলেছে অক্ষয় তৃতীয়ার দিন। সেদিনের পুণ্যলগ্নে সর্বসাধারণের জন্য খুলে যাবে দিঘার (Digha) জগন্নাথ মন্দিরের (Jagannath Temple) দরজা। উদ্বোধনের আগে থেকেই মন্দির প্রাঙ্গণজুড়ে ধর্মীয় উৎসবের আবহ। গত ২৩ এপ্রিল থেকে শুরু হয়েছে বিভিন্ন আচার অনুষ্ঠান।

শনিবার সকালে মঙ্গল ঘট উত্তোলনের মাধ্যমে সূচনা হয় হোম যজ্ঞের। পুরীর জগন্নাথ মন্দিরের অন্যতম পুরোহিত রাজেশ দৈত্যাপতির নেতৃত্বে প্রায় ৪০ জন মহিলার দ্বারা শুভ মুহূর্তে যজ্ঞের কাজ শুরু হয়। সাগর শহর জুড়ে ছড়িয়ে পড়ে মঙ্গল গানের সুর। মন্দিরের ভেতরেও শুরু মঙ্গল পাঠ।

আরও পড়ুন: উৎসবের আমেজে মেতেছে দিঘা, জগন্নাথ মন্দিরে শুরু পূজাপাঠ

সূত্রের খবর, বাস্তুপুজো দিয়ে শুরু হওয়া এই ধর্মীয় অনুষ্ঠানের অংশ হিসেবে ইতিমধ্যে কলস পুজো, যজ্ঞ এবং সিংহাসন পুজোর মতো গুরুত্বপূর্ণ আচার সম্পন্ন হয়েছে। রবিবারও পালিত হবে আরও কয়েকটি বিশেষ রীতি। এরপর ৩০ এপ্রিল মহাযজ্ঞের মাধ্যমে মন্দিরের দ্বার সাধারণ ভক্তদের জন্য খুলে দেওয়া হবে।

এরই মধ্যে মুখ্যমন্ত্রী মমতা বন্দ্যোপাধ্যায় ২৭ এপ্রিল দিঘায় আসছেন। ২৮ এপ্রিল তিনি মন্দিরের ট্রাস্টি বোর্ড ও প্রশাসনিক কর্তাদের সঙ্গে বৈঠক করবেন। ২৯ এপ্রিল অনুষ্ঠিত হবে বিশেষ যজ্ঞ। আর ৩০ এপ্রিল, মুখ্যমন্ত্রীর উপস্থিতিতেই অত্যন্ত জাঁকজমকপূর্ণ আয়োজনে উদ্বোধন হবে দিঘার এই নতুন জগন্নাথধাম।

মুখ্যমন্ত্রী ইতিমধ্যেই জানিয়েছেন, উদ্বোধনের আগেই সাধারণ মানুষের মধ্যে যে উন্মাদনা দেখা দিয়েছে, তা থেকেই স্পষ্ট—বাংলার মানুষ জগন্নাথদেবকে কতটা আপন করে নিয়েছেন। স্থানীয়রা আশা করছেন, এই মন্দির কেবল ধর্মীয় আস্থার কেন্দ্র হিসেবেই নয়, পর্যটন কেন্দ্র হিসেবেও দিঘার আকর্ষণ অনেকগুণ বাড়াবে।

দেখুন আরও খবর: